Tal mês di Dicembar di chest an o varessin di celebrâ i dîs agns de leç 482/99: Normis in cont de tutele des minorancis linguistichis storichis che e veve di inviâ la aplicazion dal articul n.6 de Costituzion taliane e dai principis di fonde de politiche linguistiche europeane che in cetancj documents e esalte la diviersitât linguistiche e culturâl tant che une risorse. Te Cjarte Europeane des lenghis regjonâls o minoritariis – Strasburg, 1992 si lei che la diviersitât linguistiche e je un element di fonde di culture e di democrazie.
Plui che di celebrazions si trate di tirâ lis sumis in cont dai pas indenant e indaûr che in chescj doi lustris la cuistion de tutele e de promozion de lenghe e de culture furlane e à fat par individuâ cun clarece il percors che o vin di fâ tal imediât se no volin che une altre desene di agns e passi e che dut al resti,come che purtrop tancj di lôr si augurin, sul plan dai proclamis e des enunziazions e pôc o nuie al mudi te pratiche. Tal fratimp lis piçulis lenghis a deventin simpri plui debilis: simpri mancul dopradis in famee, pôc tal paîs, tal borc o in glesie, pôc te radio , te television , sui gjornâi , tes aministrazions e tes istituzions e masse pôc insegnadis a scuele.
Ce no aial fat il Stât che te leç 482 si previodeve?
Sul plan internazionâl al à firmât la Cjarte europeane dal 1992 ma no le à ancjemò ratificade, vâl a dî che a nol à fat il pas concret che al pant la volontât di tacâ a metile in vore.
Il Ministeri de Publiche Istruzion nol à ancjemò fat i decrets aplicatîfs di trasmeti al Parlament, come che a si previôt tal art. 5 de L. 482 cui criteris par meti in vore i articui n. 4 e 5 te scuele de infanzie, te scuele elementâr e tes scuelis mediis.
Dopo desenis di riunions e di delegazions a Rome, si è rivâts a fadie a otignî te radio e te television dome piçui spazis sperimentâi in oris di basse scolte e cun programs no simpri di cualitât. Nissun notiziari, rârs programs culturâi. Fruçons di e in lenghe furlane.
La Universitât dal Friûl, sotfinanziade come che o savìn, no rive a rinfuarcî i cors di prime formazion, chei che a preparin i/lis mestris de scuele de infanzie e des elementârs te Facoltât di Siencis de Formazion e, dome in graciis dal finanziament regjonâl, e rive a inricjî un pôc la professionalitât di une piçule part dai docents des mediis e des superiôrs.
No si à rivât a otignî pai insegnants di furlan une classe specifiche di concors come che a àn chês altris lenghis, di talian, inglês, todesc e v.i., cussì lis scuelis e vadin simpri indenant fasint stât sul volontariât, sui mestris e professôrs che a acetin di cjamâsi ancje dal compit di insegnâ il furlan dongje de materie di titolaritât: il talian, la storie, la matematiche, la religjon, e v.i.. Cuant che i dirigjents no cjatin nissune disponibilitât dentri de scuele, a fasin contrats di pocjis oris cun int di fûr cence nissune garanzie sul cont de lôr preparazion e cuant che a cjatin i bêçs par paiâju. Cussì al capite dispès che ai scuelârs che a domandin il furlan si ufrissin un pocjis di oris – un cuindis, vincj – tor l’inizi dal an e une altre grampe di oris viers la fin.
Une prime riflession nus ven sù spontanie: cemût fasino chei scuelârs a imparâ cun serietât e continuitât une lenghe e dai contignûts che ur vegnin presentâts a tocs e bocons e cemût fasino chei insegnants a lavorâ cun passion e impegn in cundizions cussì griviis?
Une seconde domande e va fate ae Regjon Friûl-Vignesie Julie. Cemût intindie di lâ indenant cumò che la Cort Costituzionâl e à finalmentri burît fûr la sentence n. 159 dal 18 di Mai di chest an? Al va dit che la sentence e à boçat pocjis parts ma che l’implant de leç regjonâl
n. 29 dal 2007 al reste in pîts. Finalmentri però a laressin fats i regolaments par che lis scuelis a puedin metile in vore. O vin juste savût che te provincie di Udin scuasit un 70% des fameis a àn domandât il furlan e duncje a covente che lis scuelis a vegnin metudis in stât di rispuindi aes domandis des fameis e dai lôr fruts. E no si pues invocâ simpri la autonomie des scuelis che e je dome di caratar organizatîf: cjatâ lis risorsis economichis e umanis, preparâ l’orari, sielzi la metodologjie e la maniere di valutâ i risultâts dal aprendiment. La autonomie no à di jentrâ tes decisions che a rivuardin se introdusi o no introdusi le ativitât di e in furlan. La scuele e à l’oblic di aplicâ la leç statâl n. 482/99 – che a mi displâs pe Alte Cort che e je jentrade in cantins di caratar educatîf che no jerin di sô competence – e à dentri bielzà lis regulis che a rivuardin l’ûs dal furlan a scuele tant che ogjet (materie) e tant che imprest di insegnament.
E tal an che al ven e varès di sei in vigôr ancje la leç regjonâl n. 29/07.
Par chei che lu àn domandât la mê opinion e je che il furlan al vebi di jentrâ tal orari obligatori tant che la religjon e no tal POF (Plan de Ufierte Formative).
Silvana Schiavi Fachin / Silvana Spajota dai Sclâfs
L’EDITORIÂL – I dîs agns de leç n.482/99............
Tal mês di Dicembar di chest an o varessin di celebrâ i dîs agns de leç 482/99: Normis in cont de tutele des minorancis linguistichis storichis che e veve di inviâ la aplicazion dal articul n.6 de Costituzion taliane e dai principis di fonde de politiche linguistiche europeane che in cetancj documents e esalte la diviersitât linguistiche e culturâl tant che une risorse. Te Cjarte Europeane des lenghis regjonâls o minoritariis – Strasburg, 1992 si lei che la diviersitât linguistiche e je un element di fonde di culture e di democrazie.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn